เตือนธปท.อิสระเกินทำนโยบายศก.สะดุด
“อัมมาร”เตือนธปท.อิสระเกินไปไม่ประสานงานรัฐอาจพานโยบายขับเคลื่อนศก.สะดุด
25 ก.ย. 2555

“อัมมาร”เตือนธปท.อิสระเกินไปไม่ประสานงานรัฐอาจพานโยบายขับเคลื่อนศก.สะดุด



อัมมาร
นายอัมมาร สยามวาลา นักวิชาการเกียรติคุณ สถาบันวิจัยเพื่อการพัฒนาประเทศไทย (ทีดีอาร์ไอ) กล่าวให้ความเห็นระหว่างงานสัมมนาวิชาการประจำปี 2555 ของธนาคารแห่งประเทศไทย(ธปท.) ช่วงหนึ่งว่า บางทีธปท.ก็ต้องทบทวนตัวเองเหมือนกันว่ามีความเป็นอิสระในการทำงานมากเกินไปหรือไม่ เพราะการทำนโยบายเศรษฐกิจประเทศที่ได้ผลจริงๆควรมีการประสารงานและร่วมมือกับรัฐบาลด้วย จึงสามารถขับเคลื่อนเศรษฐกิจได้ดี 
"ผมเห็นบทความธปท.เน้นความเป็นอิสระมากถึงจะทำนโยบายได้มีประสิทธิภาพ ผมจึงคิดว่าการทำนโยบายควรจะมีการหารือร่วมกับรัฐบาลมากขึ้นเพื่อความเข้าใจและรอบครอบมากขึ้นหรือไม่ พูดเช่นนี้ไม่ใช่ให้ธปท.ไปรับคำสั่ง เพราะธปท.ก็ต้องมีความเป็นอิสระระกับหนึ่งแต่ไม่ใช่ไม่เข้าในนโยบายของรัฐบาลควรต้องแลกเปลี่ยนกันด้วย"นายอัมมารกล่าว
นายอัมมาร กล่าวว่า ในการทำงานผมก็เป็นคนหนึ่งที่ที่สนับสนุนความเป็นอิสระของธปท.ตั้งแต่เป็นคนร่างกฎหมายธปท.และเป็นกนง. แต่ที่ผ่านมาพ.ร.บ.ธปท.ก็มีการรักษาอำนาจความเป็นอิสระในการทำงานอยู่แล้วระดับหนึ่ง  แต่ในการทำงานถ้าเราประสารงานมากขึ้นจะได้ทำให้เกิดความเข้าใจมากขึ้นน่าจะดีกว่า เพราะในวันหนึ่งถ้านโยบายรัฐบาลและนโยบายธปท.มองคนทางกัน จะได้ทำความเข้าใจและช่วยกันขับเคลื่อนเศรษฐกิจได้ เช่น การใช้นโยบายการเงินในการดูแลอัตราแลกเปลี่ยน ที่ผ่านมาแม้คนในธปท.จะปฏิเสธว่าไม่ทำ แต่ในความจริงก็ทำอยู่ เห็นได้จากทุนสำรองระหว่าประเทศที่เพิ่มขึ้นเรื่อยๆ ปัจจุบันเพิ่มเป็น 2 แสนล้านเหรียญสหรัฐ เป็นหลักฐานที่ฟ้องอยู่ว่าธปท.ทำอะไร เรื่องอัตราแลกเปลี่ยนเป็นเรื่องสำคัญ เพราะการเปลี่ยนผู้ว่าการธปท.หลายคนที่ผ่านมาก็เพราะเรื่องความไม่เข้าใจกันในอัตราแลกเปลี่ยน 
นายประสาร ไตรรัตน์วรกุล ผู้ว่าการ ธปท.กล่าวว่า ที่จริงการทำงานของธปท.กับรัฐบาลมีการประสานงานกันตลอดเพียงแต่อาจจะไม่เป็นทางการ เพราะปัจจุบันไม่มีคณะกรรมการทุนรักษาระดับอัตราแลกเปลี่ยนเหมือนในอดีตแล้ว แต่การทำงานธปท.มีการประชุมร่วมครม.และรายงานนายกรัฐมนตรีอยู่ตลอด